KOMMISSIONENS FORORDNING (EF) Nr. 1054/98 af 20. maj 1998 om ændring af forordning (EF) nr. 1223/94 om de særlige gennemførelsesbestemmelser for ordningen med forudfastsættelsesattester for visse landbrugsprodukter, som ikke omfattes af traktatens bilag II, og om ændring af forordning (EF) nr. 1222/94 om fastsættelse af fælles gennemførelsesregler for ordningen for ydelse af eksportrestitutioner og om fastlæggelse af kriterierne for fastsættelse af restitutionsbeløbet for visse landbrugsprodukter, der udføres i form af varer, som ikke er opført i traktatens bilag II

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3448/93 af 6. december 1993 om en ordning for handelen med visse varer fremstillet af landbrugsprodukter (1), særlig artikel 8, stk. 3, første afsnit, og artikel 20, og

ud fra følgende betragtninger:

Ifølge Kommissionens forordning (EF) nr. 1222/94 (2), senest ændret ved forordning (EF) nr. 1909/97 (3), kan restitutionssatsen for æg, der udføres i anden form end ægalbumin, ikke forudfastsættes; ved udførsel af æg i uforarbejdet stand kan der nu kun ydes restitution, hvis der fremlægges en eksportlicens med forudfastsættelse af restitutionen; det bør derfor også tillades, at restitutionerne for æg, der indgår i fremstillingen af varer, som ikke er opført i traktatens bilag II, kan forudfastsættes for samme periode som den, der gælder for disse produkter, hvis de udføres i uforarbejdet stand;

ifølge Kommissionens forordning (EF) nr. 1223/94 af 30. maj 1994 om de særlige gennemførelsesbestemmelser for ordningen med forudfastsættelsesattester for visse landbrugsprodukter, som ikke omfattes af traktatens bilag II (4), senest ændret ved forordning (EF) nr. 2340/96 (5), kan der i løbet af den i artikel 3, stk. 3, omhandlede betænkningstid træffes en række særlige foranstaltninger, jf. andet afsnit; der bør fastsættes, at den eneste foranstaltning er at afvise ansøgningerne; træffes der ikke en sådan foranstaltning, som skal anvendes senest fra den dato, fra hvilken attesterne kan udstedes, bør disse udstedes for den ansøgte mængde og til den ansøgte sats;

for at forbedre bestemmelserne om den eventuelle udstedelse af forudfastsættelsesattester bør de dage, på hvilke der gives meddelelse om attestansøgningerne, ændres; fristen for udstedelse af attester bør også kunne afkortes, hvis det er muligt og kan ske med den fornødne kontrol af forvaltningen;

i den nuværende situation for udførslen af mejeriprodukter i form af varer, som ikke omfattes af traktatens bilag II, er det nødvendigt nøje at følge forudfastsættelsen af restitutioner; den nuværende gyldighedsperiode for attester for mejeriprodukter, der udføres i form af varer uden for bilag II, er tre måneder ud over ansøgningsmåneden for smør og seks måneder ud over ansøgningsmåneden for mælkepulver; gyldighedsperioden for attester for mejeriprodukter, der udføres i uforarbejdet stand, er fire måneder ud over ansøgningsmåneden; en længere gyldighedsperiode skaber øget usikkerhed om de forpligtede beløb, for hvilke der endnu ikke er udbetalt restitution, og vanskeliggør budgetopfølgningen; gyldighedsperioden for attester for alle mejeriprodukter, der udføres i form af varer, bør derfor nedsættes til samme periode som den, der gælder for mejeriprodukter, som udføres i uforarbejdet stand;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Horisontale Spørgsmål i Forbindelse med Handel med Forarbejdede Landbrugsprodukter uden for Bilag II -

UDSTEDT FØLGENDE FORORDNING:

Artikel 1

Artikel 5, stk. 2, første afsnit, i forordning (EF) nr. 1222/94 affattes således:

»En ordning med forudfastsættelse af restitutionssatsen anvendes dog for basisprodukterne.«

Artikel 2

I forordning (EF) 1223/94 foretages følgende ændringer:

1) Artikel 3, stk. 3, affattes således:

»3. Ansøgninger om attester for hvert basisprodukt kan indgives hver arbejdsdag. Myndighederne udsteder attester på følgende betingelser:

i) de attester, der indgives ansøgning om fra mandag til onsdag, udstedes den følgende mandag.

ii) de attester, der indgives ansøgning om en torsdag eller fredag, udstedes den følgende onsdag.

Der udstedes ikke attester, hvis Kommissionen i perioden fra mandag til fredag (for ansøgninger indgivet fra mandag til onsdag) eller i perioden fra torsdag til tirsdag (for ansøgninger indgivet en torsdag eller fredag) beslutter, at ansøgningerne ikke skal imødekommes.«

2) Artikel 4, stk. 1, affattes således:

»1. Attesten er gyldig fra udstedelsesdagen:

- til udløbet af den femte måned efter ansøgningsmåneden, for så vidt angår produkter omfattet af den fælles markedsordning for sukker, korn eller ris

- til udløbet af den fjerde måned efter ansøgningsmåneden, for så vidt angår produkter omfattet af den fælles markedsordning for mælk og mejeriprodukter

- til udløbet af den tredje måned efter ansøgningsmåneden, for så vidt angår produkter omfattet af den fælles markedsordning for æg.

Som undtagelse fra foregående afsnit er attesten i forbindelse med udførsel af varer på grundlag af en licitation i et importerende tredjeland, som omhandlet i artikel 44 i forordning (EØF) nr. 3719/88, gyldig fra udstedelsesdagen og indtil den dag, på hvilken forpligtelserne i henhold til tilslagene skal være afviklet, idet attestens gyldighedsperiode dog ikke kan overstige otte måneder efter måneden for udstedelse.«

3) Artikel 4, stk. 2, litra b), udgår.

4) I artikel 8, nr. 1, ændres »hver tirsdag og fredag« til »hver mandag og torsdag inden kl. 12 (belgisk tid)«.

5) Som artikel 9a indsættes:

»Artikel 9a

Hvis den dag, hvor ansøgninger om den i artikel 8 omhandlede attest skal meddeles, falder på en officiel fridag for Kommissionens tjenestegrene i Bruxelles, forlænges fristen for udstedelse af attester med en dag, uanset om den dag, hvor meddelelsen sker, er en helligdag eller ikke i den medlemsstat, hvor ansøgningen om attest indgives.«

Artikel 3

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes på de attestansøgninger, der indgives fra mandag den 1. juni 1998.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. maj 1998.

På Kommissionens vegne

Martin BANGEMANN

Medlem af Kommissionen

(1) EFT L 318 af 20. 12. 1993, s. 18.

(2) EFT L 136 af 31. 5. 1994, s. 5.

(3) EFT L 268 af 1. 10. 1997, s. 20.

(4) EFT L 136 af 31. 5. 1994, s. 33.

(5) EFT L 318 af 7. 12. 1996, s. 9.